REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/25-23

8. februar 2023. godine

B e o g r a d

ZAPISNIK

SA 21. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 8. FEBRUARA 2023. GODINE

 Sednica je počela u 11,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, Aleksandar Marković, Aleksandar Mirković, Ana Miljanić, dr Vesna Ivković, Radovan Arežina i Vojislav Mihailović.

Sednici su prisustvovali zamenici članova Odbora: Danijela Vujičić, zamenik člana Đorđa Komlenskog, Slaviša Ristić, zamenik člana Janka Veselinovića i Nikola Dragićević, zamenik člana Sanje Marić, koja je podnela ostavku na funkciju narodnog poslanika.

Sednici nisu prisustvovali članovi Odbora: Sandra Božić, dr Uglješa Mrdić, Đorđe Komlenski, Janko Veselinović, Miroslav Aleksić, Dragana Rakić, Života Starčević i Boško Obradović.

 Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje ostavke koju je na funkciju narodnog poslanika podneo Zvonimir Stević (akt 01 broj 118-251/23 od 7. februara 2023. godine).

**Prva tačka dnevnog reda:** Razmatranje ostavke koju je na funkciju narodnog poslanika podneo Zvonimir Stević

Predsednik Odbora je konstatovao da je ostavka Zvonimira Stevića, u skladu sa Zakonom o izboru narodnih poslanika i Poslovnikom, kao i zakonom kojim se uređuje overa potpisa, overena i u zakonskom roku predata na pisarnicu Narodne skupštine.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 6) Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnog poslanika Zvonimira Stevića, izabranog sa izborne liste „IVICA DAČIĆ - PREMIJER SRBIJE'', nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanom prestao mandat narodnog poslanika.

 Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa članom 135. Zakona.

 Za izvestioca Odbora na sednici Narodne skupštine određen je Milenko Jovanov, predsednik Odbora.

Predsednik Odbora je pre zaključenja sednice obavestio članove Odbora da je sednica Republičke izborne komisije zakazana za 13,00 časova i da će naredna sednica odbora biti u 15,00 časova kako bi se u toku dana sproveo do kraja postupak verifikacije mandata, odnosno blagovremeno popunilo upražnjeno poslaničko mesto u Narodnoj skupštini.

\*\*\*

Sednica je završena u 11,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov